સ્ટેશન પર આનાની ફ્રેન્ડ જુલિયા લેવા આવી હતી. ક્રાસ્નૌફિમ્સ્ક સ્ટેશન પર ઊતરનારો હું એકમાત્ર પ્રવાસી હતો. બીજા સભ્યો સવારના અને સાંજના પ્લેનમાં એકાતેરિન્બર્ગ આવેલા. ત્યાંથી બસમાં આવ્યો તો સવા બસ્સો કિલમીટર જેટલું અંતર થાય. સરસ વેજિટેરિયન લંચ હતું. પરંતુ મારે આજે અગિયારસનો ઉપવાસ હતો. માટે કેમ્પ પર થોડી વાર આરામ કર્યો. બપોર પછી કેમ્પથી ત્રણ કિલોમીટર દૂર ઊફા નદી તરફ જંગલમાં જઈ પહાડ પર ટ્રેકિંગ કરતાં પહોંચ્યા. આ સ્થળ આશરે 100 ફૂટ નીચે ઊંચા ખડક પર હતું. નીચે ઉફા નદીનાં ધસમસતાં વહેણ અને કુદરતી સૌંદર્ય આકર્ષક હતાં. કેટલાક મહેમાન દોરડાં વાટે નદીના કિનારા સુધી ઊતર્યા અને પછી પહાડ પર પરત ફર્યા. આશરે બે કલાક રોકાઈ કેમ્પ પર પરત આવ્યા. રહેવાની સરસ સગવડ હતી. હીટર પણ હતાં. કારણ કે દિવસે તાપમાન બેથી પાંચ ડિગ્રી સેન્ટિગ્રેડ રહેતું. જ્યારે રાત્રે માઈનસ પાંચ ડિગ્રી. વળી, પહાડી વિસ્તાર એટલે સખત પવન ફૂંકાયા કરે. આપણા જેવા તો ઠંડીમાં ઠૂંઠવાઈ જાય.